કબીર (જૉન એબ્રાહમ) અને જુનૈદ (વરુણ ધવન) બન્ને પોલીસ-ડિપાર્ટમેન્ટમાં છે. બન્ને પોતપોતાની રીતે કામ કરે છે અને ક્યારેય એકબીજાને મળ્યા નથી, પણ એક દિવસ એવો આવે છે કે બન્નેએ સાથે રહેવાનું છે અને સાથે રહીને કિડનૅપ થયેલી વ્યક્તિને શોધવાની છે. જે કિડનૅપ થયો છે તેનું નામ વિરાજ (સાકિબ સલીમ) છે. વિરાજ ટીમ ઇન્ડિયાનો કૅપ્ટન છે. વિરાજને કિડનૅપ કર્યો છે અન્ડરવર્લ્ડ ડૉન વાઘા (અક્ષય ખન્ના)એ. બન્યું છે એવું કે ક્રિકેટ-સિરીઝની ફાઇનલ મૅચમાં ઇન્ડિયા-પાકિસ્તાન આવ્યા છે. વિરાજનું ફૉર્મ એ સ્તર પર છે કે ટીમ ઇન્ડિયાની જીત નક્કી છે. વાઘા ઇચ્છે છે કે પાકિસ્તાન જીતે અને પાકિસ્તાનની જીત માટે તેણે વિરાજને કિડનૅપ કરાવ્યો છે. કબીર અને જુનૈદે મૅચ શરૂ થાય એ પહેલાં વિરાજને પાછો લઈ આવવાનો છે અને દેશને જીત અપાવવાની છે. અન્ડરવર્લ્ડ ડૉનનો જ એરિયા અને એ એરિયામાં ઘૂસીને પોતાની વ્યક્તિને લઈ આવવાનું કામ આસાન નથી. જીવનું પણ જોખમ છે અને એ જોખમ વચ્ચે કબીર અને જુનૈદ કામ પર લાગે છે. કબીર અને જુનૈદને સપોર્ટ ઇશિકા (જૅકલિન ફર્નાન્ડિસ)નો. ઇશિકાની હેલ્પ સાથે બન્ને આગળ વધે છે અને આગળ વધી રહેલા કબીર અને જુનૈદનો જીવ પણ ડગલે ને પગલે જોખમમાં મુકાતો જાય છે.